Quarche settemaña fa a l’è arrivâ una mail a-a redaçion de “Parlo Ciæo” ch’a l’informava de unna conferensa (in zeneise) ch’a se saiæ tegnua domenega 22 de zenâ à Nervi, à quattr’oe de dòppo disnâ into castello donde gh’è a sede de l’ANPI. A lettia, scrita da-o Lorenzo Catantore, ch’a l’è a persoña che da un anno in sà tutti i meixi o l’inandia st’incontri, a diva testualmente: “Ancheu a-e 16.00 inta sede ANPI e ANCR de Nervi, pass. A. Garibaldi 22, ghe saià l’unzen incontro da serie “La lingua della Liguria in sciâ mæña”, intitolou “Emoçioin in zeneise: o Neuveçento e i sò poeti””. Mi no gh’ea, ascì perché l’è nasciuo mæ figgia, e donca no sò comme a segge anæta a conferensa, ma devo dî che pe sòlito, pe quante ne sacce, “La lingua della Liguria in sciâ mæña” a l’à un bello successo: un trenta-quaranta persoñe tutte e vòtte. A l’è unna cösa picciña, ma che primma a no gh’ea; un passetto in de ciù in sciâ stradda do repiggio da nòstra consciensa linguistica e no solo. Pe questo beseugna dîghe bravo a-o Lorenzo Cantatore che o s’è inventou st’incontri, e o s’inzegna tutti i meixi pe trovâ temi e conferensê. Ghe ne fïse, comme se dixe.
E incangio gh’è quarchidun che inte st’inandio o gh’à visto do brutto. O Franco Bambi, prescidente de “A Compagna” e lettô attento de “Parlo Ciæo”, o l’à tronou da-a seu pagina Facebook: “Ancheu a-e 16.00??? Chi mai, ch’o sacce parlâ zeneise, diæ ‘na scemmaia pægia incangio de dî quello che va dito: “ancheu a quattr’oe de dòppo disnâ”? E pensâ che sti chì ne veuan mostrâ o zeneise!”. Da lì a nasce un pittin de discuscion, e pe exempio o sciô Odone o scrive “o zeneise o l’ê za stæto inventou. Pensemmo à no fâlo moî, no à inventâne un neuvo”, e o Costantini o l’azzonze “mi ascì no ò mai sentio ‘n sguaron pægio. Bella a l’è che se ti gh’ô dixi, en boin à rispondite che a lengua a s’aggiorna de longo co-i tempi!”; do resto o concludde pensamentoso: “Inte tutti i caxi no l’è un problema façile, quello do zeneise scrito, ma beseugna affrontâlo con mente averta e sensa serrâse inte ‘na tore d’avòrio”. A discuscion a m’à interessou, a-o delà de rattelle, e ò çercou de anâ apreuvo a-o critëio suggerio da-o Costantini, donca pe primma cösa ò domandou a-o Cantatore comme mai o l’avesse scrito de coscì. A seu rispòsta a l’è stæta ben ben interessante; o m’à dito: “no ô sò. Mi parlando diggo quattr’oe de dòppo disnâ, ma dovendo dâ notiçia de unna conferensa m’è sciortio coscì. No gh’ò pensou guæi”.
A cösa a meitava d’ëse analizzâ da un sòçio-linguista, da quarchidun intrante de dinamiche de lengue minorizzæ comme a nòstra; coscì ò ciammou o mæ amigo Vittorio dell’Aquila, che tanto aimo da parlâ, e tra un discorso e l’atro gh’ò domandou cöse o ne pensesse. Segondo lê “se gh’è stæta da polemica, a l’è unna polemica inutile. Che se comense à leze de cöse do genere in zeneise a l’è unna tesimoniansa che a lengua a l’è viva e a se mette à giorno; s’accapisce che into parlou se dixe ‘quattr’oe de dòppo disnâ’, ma inte un contesto scrito de un çerto tipo se peu, ançi se deve deuviâ un critëio ciù formale. De seguo, stante che o zeneise o l’à a seu mainea de dî l’oa, se porrieiva pensâ de deuviâ a.m. e p.m., che fòscia rendan ciù façile a costion; ma sto chì no veu dî che se o lettô o se treuva da leze ‘a-e 16.00’ o l’agge da leze ‘a-e sezze’. O lezzià ‘à quattr’oe’; probelmi no ghe n’è. Che pöi ghe segge chi o veu tiâ sciù de rattelle, perché in fondo o l’à unn’idea regresciva da lengua e o pensa ch’a no pòsse ëse deuviâ à 360 graddi, o l’è un atro discorso: o l’è o destin de lengue che son cheite in digloscia, e oua lòttan pe recuperâ di spaçi. A-o prinçipio gh’è de l’incomprenscion, ma cian cianin a communitæ a s’adatta, e a â cianta lì de genâse”.
De sta sta costion de 16.00 n’ò raxonou ascì con di atri amixi, e quarchidun o l’à propòsto de scrive 4 d.d. e 4 d.m., òségge quattr’oe de dòppo disnâ e quattr’oe de mattin, e via dixendo. O l’è bello, ma putròppo no sò se o zeneise o l’à a fòrsa de impoñe un còdiçe seu, differente da-i atri, à unna communitæ ch’a no pâ guæi segua da lengua ch’a dovieiva ëse un seu patrimònio de coltua. Quello che o l’è evidente o l’è che se se fesse, pe exempio, tutto un giornale in zeneise, arrivæ a-a pagina de l’Album, con tutti i appontamenti do giorno ò da settamaña, no se porriæ scrive “Tiçio Cäio o presenta o seu libbro à manca un quarto à sei oe” ecc., ma se doviæ deuviâ un critëio meno discorscivo e ciù formale. D’atra parte, tutte e lengue gh’an unna seu mainea de dî l’oa (pensemmo à quella straniscima di catalen, che pe dî “manca un quarto à sei oe” dixan “trei quarti de sei”, pe dî “çinque e un quarto” dixan “un quarto de sei”, e pe “çinque e meza” dixan “doî quarti de sei”), però se se communica l’oa de un conçerto, de unna conferensa, de un spettacolo, ecc., s’addeuvia un scistema ciù formale.
Mi, parlando italian, no diggo “ci vediamo alle diciotto, ma alle ventitré devo essere a casa”, e sciben che o Franco Banti inta discuscion che ò çitou o digghe à un bello momento che “levou pöche ecceçioin, in italian se scrive comme se parla”, tutte e lengue registran unna çerta distansa tra o scrito e o parlou, e ancon d’assæ. Perché son davvei pöchi quelli che parlan “comme un libbro stampou”. Do resto, o l’è o prexo da pagâ pe infranchî unna lengua da-a condiçion de dialetto, arvindoghe çerti spaçi che primma a no l’aiva. Un discorso che o vâ à maggiô raxon pe-a nòstra lengua, che in man à certi baccanetti che se creddeivan d’aveighe a privativa, e à unna communitæ condormia, svaiâ e votâ a-o suiçidio intellettuale, a l’ea scheita mai tanto che pe un muggio de anni se pubricava solo che di libbri de barzellette, da mòddi de dî, de proverbi ò, se va ben, de riçette.
Oua, se gh’è da gente ch’a l’inandia de conferense, in sce di temi de coltua e de attualitæ, in zeneise, mi diggo che megio che ste conferense seggian a-e 16.00, ciutòsto che no ghe seggian; diggo che me saiva cao che in staçion ghe fïse a voxe e i cartelli in zeneise, e me n’infocciaro se o treno me l’annunçian pe-e 17.34. Mi lezziò çinqu’oe e trentaquattro de seia, ma o zeneise o saià vivo. À tutte e mainee, son passaggi importanti che semmo apreuvo à fâ, e l’è ben che a communitæ into mentre a se sente unia, perché ghe peu ëse de opinioin despæge, ma se gh’è a voentæ de fâ o ben da lengua e soluçioin scompartie se treuvan delongo, con allegria e sensa rattelle.
Lescico
Ancheu: oggi
Aimo: avevamo
Ancon d’assæ: meno male
Apreuvo (anâ): seguire
Arvindoghe: aprendole
Ascì: anche
Baccanetti: capetti
Cheite: cadute
Condormia: addormentata
Despæge: diverse
Deuviâ: adoperare
Dòppo disnâ: pomeriggio
Fesse: facesse
Genâse: imbarazzarsi, irrigidirsi
Giorno (a se mette à): si aggiorna
Guæi: molto Inandia: organizza
Inandio: attività
Incangio: invece
Infocciaro (me ne): me ne infischio
Infranchî: liberare
Intrante: esperto
Lettia: lettera
Privativa: esclusiva
Rattelle: litigi, discussioni polemiche
Sà: qua
Scheita: scaduta
Scompartie: condivise
Seu: suo
Suaron: errore
Svaiâ: distratta
Tronou: tuonato
Unzen: undicesimo
Vâ: vale
lij_Latn lij_Latn lij_Latn lij_Latn lij_Latn lij_Latn lij_Latn ita_Latn ita_Latn lij_Latn lij_Latn vec_Latn lij_Latn mlt_Latn lij_Latn ita_Latn lij_Latn lij_Latn lij_Latn lij_Latn lij_Latn lij_Latn lij_Latn ita_Latn lij_Latn ewe_Latn ita_Latn ita_Latn ita_Latn ita_Latn ita_Latn vec_Latn scn_Latn ita_Latn srd_Latn min_Latn lvs_Latn epo_Latn ssw_Latn fij_Latn